L'any 2010 el Govern de la Generalitat de Catalunya va crear el Memorial Cassià Just amb la voluntat de dur a terme un reconeixement a les persones o les institucions que s'han significat per les seves aportacions a la construcció d'un espai comú de convivència de la pluralitat d'opcions religioses.
Aquest Memorial pren el nom d'un referent indiscutible en diàleg, humanisme, acolliment, solidaritat en favor de les persones més necessitades, llibertat d'esperit i defensa de Catalunya, i tot això des de la coherència amb la seva opció com a abat de Montserrat.
Cassià (Joan) Just i Riba (Barcelona 1926-Abadia de Montserrat 2008) va professar el 1943 com a monjo de Montserrat i va ser ordenat prevere el 1950.
Va ser consiliari dels treballadors de Montserrat que van iniciar Serra d'Or, una circular que va esdevenir una revista de tipus religiós i literari, única del seu tipus que es podia fer en català i en la qual col·laboraven tots els intel·lectuals del moment.
Va ser prior del Monestir i va ser elegit abat el 1966, fins al 1989, any en què va presentar la renúncia.
Durant el seu abadiat, va afrontar situacions greus provocades pel franquisme.
Compromès en favor dels drets de les persones i dels pobles, Cassià Just va seguir la consciència de catalanitat de Montserrat i la tradició de jugar una funció de suplència important en uns moments en què els drets de reunió i d'associació eren prohibits a l'Estat espanyol.
En temps de clandestinitat, va ajudar amb acolliment, contactes i gestions aquelles persones que no tenien la llibertat que el Concordat atorgava a les entitats eclesiàstiques, i això li va comportar serioses dificultats amb les autoritats.
Destaquen fets com la relació amb els governadors civils per conflictes socials o laborals i la tancada a Montserrat l'any 1970, dels i de les intel·lectuals que van signar un manifest en favor de la democràcia i del reconeixement del dret a l'autodeterminació.
Va oferir tota la col·laboració del Monestir per a les versions catalanes dels llibres litúrgics, fet que va ser molt important en la normalització de la llengua catalana.
També va fomentar les versions bíbliques en català.
El 1968 va passar a dependre de Montserrat la revista que havia començat el 1951 sota l'empara del Seminari de Solsona amb el nom de L'Infantil, que va passar a anomenar-se Tretzevents.
La seva acció social a través d'algunes entitats també va ser molt important.
Va ser un dels iniciadors d'Acció Solidària Contra l'Atur i de la Fundació Vidal i Barraquer, dedicada a la salut mental.
Va donar impuls a la Fundació Catalana Tutelar Aspanias, en favor de persones discapacitades, i va col·laborar amb la Fundació per la Pau, la Fundació Autisme Mas Casadevall i la Fundació Cassià Just.
Pertoca a qualsevol poder públic la protecció i la promoció dels drets inviolables de I'ésser humà i, per tant, el deure d'assumir eficaçment la protecció de la llibertat religiosa de tots els ciutadans i ciutadanes i de proporcionar les condicions adequades per garantir l'exercici d'aquest dret.
És per això que s'ha considerat important obrir una nova convocatòria del Memorial Cassià Just per a l'any 2011 adreçat a reconèixer el treball de persones, entitats o institucions en favor de la llibertat religiosa i el diàleg interreligiós.
Igualment, s'ha posat de manifest la necessitat de modificar alguns aspectes de les bases per tal de posar l'accent en el foment dels valors humanístics, de diàleg i de convivència, i de concretar alguns dels seus aspectes.
A proposta de la Direcció General d'Afers Religiosos i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Convocar la segona edició del guardó Memorial Cassià Just de la Generalitat de Catalunya per a l'any 2011.
Aprovar les bases reguladores per a la concessió del Memorial Cassià Just, que figuren en l'annex d'aquesta Ordre.
El guardó del Memorial Cassià Just consistirà en una obra d'art original d'una autora o autor reconeguts.
Les candidatures, amb la documentació requerida prevista en la base 4 de l'annex d'aquesta Ordre, s'han de presentar al registre de la Direcció General d'Afers Religiosos.
També es poden trametre per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
El termini de presentació de les candidatures és de 20 dies naturals a comptar de la publicació d'aquesta convocatòria en el Diari Oficial de la Generalitat de Catalunya, mitjançant una sol·licitud adreçada a la Direcció General d'Afers Religiosos de la Generalitat de Catalunya.
El guardó Memorial Cassià Just es lliurarà en un acte públic presidit per la persona titular del departament competent en matèria d'afers religiosos, en el lloc, la data i l'hora que s'indiqui a la resolució per la qual es faci públic el veredicte del jurat.
Aquesta Ordre entrarà en vigor el mateix dia de la publicació en el Diari Oficial de la Generalitat de Catalunya.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu davant el Tribunal Superior de Justícia de Catalunya, en el termini de dos mesos a comptar des de la data de publicació en el Diari Oficial de la Generalitat de Catalunya.
Amb caràcter previ, contra l'acte de convocatòria, les persones interessades poden interposar recurs de reposició davant el mateix òrgan que l'ha dictada, en el termini d'un mes a comptar de la data de publicació en el Diari Oficial de la Generalitat de Catalunya.
Barcelona, 31 d'octubre de 2011
Bases reguladores del Memorial Cassià Just de la Generalitat de Catalunya
1.1 El Memorial Cassià Just, que es concedeix anualment, té per objecte atorgar un reconeixement a les persones, les entitats o les institucions per les seves aportacions per a la construcció d'un espai comú de respecte a la llibertat religiosa, de pensament i de foment del diàleg i la relació entre les diferents confessions religioses.
Aquestes aportacions han d'estar directament vinculades amb l'àmbit religiós o de pensament.
1.2 Les aportacions esmentades poden concretar-se en els camps següents:
a) Defensa dels drets humans, especialment dels drets i de la dignitat de les dones i dels col·lectius desafavorits.
b) Defensa dels drets de llibertat religiosa i de pensament.
c) Foment de la cultura de la pau, la justícia i el progrés dels pobles.
d) Foment del coneixement, del respecte i del diàleg entre opcions religioses i de pensament diverses.
e) Promoció de la convivència i la cohesió social.
Poden presentar candidatures qualsevol persona, entitat o institució sense afany de lucre, referides a persones, entitats o institucions que hagin destacat en algun dels camps esmentats en la base reguladora 1.2 a Catalunya o a qualsevol altre país, ja sigui per la seva trajectòria o per actuacions i obres concretes.
Cap persona o entitat no pot proposar-se a si mateixa per a l'atorgament dels guardons.
3.1 El guardó del Memorial Cassià Just consistirà en una obra d'art original d'una autora o autor reconeguts.
3.2 El Memorial Cassià Just es lliurarà cada any en un acte públic presidit per la persona titular del departament competent en matèria d'afers religiosos.
4.1 Les persones, entitats o institucions interessades han de presentar la sol·licitud mitjançant el model d'imprès normalitzat que poden obtenir a les dependències de la Direcció General d'Afers Religiosos del Departament de Governació i Relacions Institucionals (Via Laietana, 14, 08003 Barcelona) i a les pàgines web http://www.gencat.cat/governacio/afersreligiosos i http://www.gencat.cat/ovt.
4.2 Les sol·licituds es poden presentar al registre de la Direcció General d'Afers Religiosos, sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.3 A la sol·licitud s'ha d'adjuntar la documentació següent:
a) Biografia o trajectòria de la persona, entitat o institucions proposats.
b) Informació completa sobre l'aportació concreta proposada com a mereixedora del guardó.
—5 Avaluació de les sol·licituds
a) El jurat estarà integrat per la persona titular del departament competent en matèria d'afers religiosos, la persona titular de la Direcció General d'Afers Religiosos, i per tres persones més, coneixedores o representatives dels camps en els quals s'atorga el guardó, designades per la persona titular del departament competent en matèria d'afers religiosos.
b) La presidència del jurat és exercida per la persona titular del departament competent en matèria d'afers religiosos.
c) Per assolir la paritat de gènere, en la composició del jurat s'ha de tendir a la presència equilibrada de dones i homes.
5.2 Per decidir entre les candidatures, el jurat tindrà en compte els criteris següents:
a) Les trajectòries personals i el conjunt de les actuacions, amb especial atenció a les actuacions adreçades a visualitzar el paper de les dones en les confessions religioses.
b) La repercussió social de les actuacions realitzades.
c) El valor de les actuacions i la seva incidència en l'àmbit religiós.
d) L'interès des del punt de vista humanístic de les aportacions.
6.1 El veredicte del jurat es farà públic mitjançant una resolució de la persona titular del departament competent en matèria d'afers religiosos que es publicarà en el DOGC.
6.2 La resolució serà notificada al guanyador/a.
6.3 Contra la resolució que farà públic el veredicte del jurat, que exhaureix la via administrativa, es podrà interposar recurs de reposició davant el mateix òrgan que l'hagi dictada en el termini d'un mes, a comptar de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, sens perjudici que les persones interessades puguin interposar qualsevol altre recurs que considerin pertinent.
El veredicte del jurat es donarà a conèixer en un termini màxim de dos mesos a partir de l'exhauriment del termini de presentació de les candidatures.
—8 Tractament de dades de caràcter personal
Les dades de caràcter personal facilitades per les persones participants seran incorporades als fitxers de la Direcció General d'Afers Religiosos amb la finalitat de gestionar la seva participació en els guardons.
Les dades recollides es tractaran desagregades per sexes per facilitar tractaments estadístics i seran emmagatzemades sota la confidencialitat i les mesures de seguretat establertes legalment.
Es poden exercir els drets d'accés, de cancel·lació, oposició o de rectificació per mitjà de comunicació escrita acompanyada de fotocòpia del DNI adreçada al responsable legal del fitxer (Via Laietana, 14, 08003 Barcelona), o personalment a les oficines de la Direcció General.
En tot el que no es reguli expressament en aquestes bases s'aplicaran les previsions del capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997, sobre tramitació, justificació i control d'ajuts i de subvencions.